සැබෑ ප්‍රජාතන්ත්‍රවාදය හරහා උතුරේ ජනතාවට තමන් කැමති ප්‍රාදේශීය නියෝජිතයන් තෝරා ගැනීමට අද (23) පැවැත්වෙන මැතිවරණයන් හැකිවීම සමස්ත ජාත්‍යන්තරයටම ලබා දිය හැකි ඉහළම පණිවිඩයක් යැයි ජනමාධ්‍ය හා ප්‍රවෘත්ති ඇමැති කැබිනට් ප්‍රකාශක කෙහෙළිය රඹුක්වැල්ල මහතා පවසයි.මානව හිමිකම් පිළිබඳව ව්‍යාජ තොරතුරු ඔස්සේ අසත්‍ය ප්‍රචාර ගෙන යන ජාත්‍යන්තරයේ ඇතැමුන්ට එදා උතුරේ ජනතාවගේ ඡන්ද අයිතිය ප්‍රභාකරන් අහිමි කැර තිබීම නොපෙනුනු බවත් ඔවුන් ඒ පිළිබඳව කතා නොකළ බවත් ඇමැති රඹුක්වැල්ල මහතා පෙන්වා දෙයි.ප්‍රභාකරන් උතුරේ ජනතාවට අහිමි කළ නිදහස පමණක් නොව ප්‍රජාතන්ත්‍රවාදයද යළි උරුම කැර දෙමින් තමන් කැමති නියෝජිතයන් තෝරා පත් කැර ගැනීමට අවස්ථාව උදා කැර දීම ලොවටම ආදර්ශයක් බවද ඇමැතිවරයා කීය.දැනට ක්‍රියාත්මක උතුරේ සංවර්ධනය සඳහා පළාත් පාලන ආයතන පිහිටුවීම ඉමහත් ශක්තියක් බවද එමගින් එම ප්‍රදේශයන්හි ග්‍රාමීය සංවර්ධන වඩාත් ඵලදායී ආකාරයට ගොඩනැංවිය හැකි යැයිද හෙතෙම කීය.ප්‍රාදේශීය වශයෙන් තමන් කැමති නියෝජිතයන් තෝරා ගැනීමට උතුරේ ජනතාවට මේ ලැබී ඇති අවස්ථාව සුළුපටු නොවන බවත් එය ඓතිහාසික අවස්ථාවක් බවත් රඹුක්වැල්ල මහතා පැවසීය..